TQM ควัก 247 ล้าน เข้าซื้อหุ้น “บิลค์ วัน กรุ๊ป” 40% ต่อยอดธุรกิจประกันภัย
TQM ควัก 247 ล้านบาท เข้าซื้อหุ้น “บิลค์ วัน กรุ๊ป” สัดส่วน 40% ต่อยอดธุรกิจทางด้านประกันภัยและการเงินบนแพลตฟอร์มและฐานลูกค้า

TQM ควัก 247 ล้านบาท เข้าซื้อหุ้น “บิลค์ วัน กรุ๊ป” สัดส่วน 40% ต่อยอดธุรกิจทางด้านประกันภัยและการเงินบนแพลตฟอร์มและฐานลูกค้า
3 ส.ค. 2565

บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เปิดเผยว่า ที่ประชุมคณะกรรมการบริษัทมีมติอนุมัติเข้าทำสัญญาซื้อขายหุ้นใน บริษัท บิลค์ วัน กรุ๊ป จำกัด (Builk One Group) จากผู้ถือหุ้นหลายรายที่ไม่เป็นบุคคลเกี่ยวโยง รวมจำนวน 486,907 หุ้น หรือคิดเป็น 40% ของจำนวนหุ้นที่ออกและจำหน่ายแล้วทั้งหมดของ Builk One คิดเป็นมูลค่าประมาณ 247.09 ล้านบาท โดยอยู่ระหว่างการดำเนินการตามเงื่อนไข ซึ่งรวมถึงการตรวจสอบกิจการ (Due Diligence) คาดว่าจะแล้วเสร็จภายในไตรมาส 3/65
สำหรับ Builk One Group ประกอบธุรกิจให้บริการและพัฒนาซอฟต์แวร์บริหารธุรกิจสำเร็จรูปคุณภาพสูง รวมทั้งบริหารอีคอมเมิร์ซสำหรับอุตสาหกรรมก่อสร้างและพัฒนาอสังหาริมทรัพย์ และอุตสาหกรรมอื่น โดยในรอบปี 64 มีรายได้รวม 341.16 ล้านบาท และกำไรสุทธิ 4.43 ล้านบาท ซึ่งการเข้าลงทุนครั้งนี้  TQM คาดหวังต่อยอดธุรกิจทางด้านประกันและการเงินบนแพลตฟอร์มและฐานลูกค้าของ Builk One Group รวมถึงการพัฒนานวัตกรรมทางด้านเทคโนโลยีของบริษัทด้วยความเชี่ยวชาญของ Builk One Group
ทั้งนี้ ภายหลังธุรกรรมดังกล่าว TQM จะเข้าถือหุ้นใน Builk One Group สัดส่วน 40% บริษัท ลองกอง แอสเซท จำกัด ถือหุ้น 30.01% และ บริษัท เอสซีจี ดิสทริบิวชั่น จำกัด ถือหุ้น 18.58%